Праграма фестывалю, варта адзначыць, уключала вечар беларускага кіно. Разам з айчынным рэжысёрам Ірынай Волах публіка мела магчымасць паглядзець і абмеркаваць стужкі праекта “Кінаспрынт”. (Нагадаю, што гэты праект быў адмыслова зладжаны летась для маладых кінематаграфістаў, якім прапаноўвалася зрабіць стужку на экалагічную тэматыку). “Аўтары прызналіся падчас дыскусіі, што, прыступаючы да праектаў, асцерагаліся, — распавядае Анора (за час пасля “Кінаспрынту” фільмы, дадамо, паспелі прагучаць на розных кінафестывалях.) — Маўляў, экалогія — гэта, напэўна, пра “вожыкаў” і “батарэйкі”. Але падчас працы над сваімі ідэямі экалогія ў іх разуменні значна пашырыла свае межы. І вынік, як бачым, атрымаўся добрым”.